আন্তর্জাতিক রোবট অলিম্পিয়াডে ৩ স্বর্ণসহ ১৫ পদক জয় বাংলাদেশের
গ্রিসে অনুষ্ঠিত ২৫তম আন্তর্জাতিক রোবট অলিম্পিয়াডে ৩ স্বর্ণসহ মোট ১৫টি পদক অর্জন করেছে বাংলাদেশ দল।
গতকাল শনিবার গ্রিসের রাজধানী এথেন্সের ফ্যালিরো কোস্টাল জোন অলিম্পিক কমপ্লেক্সে অলিম্পিয়াডের সমাপনী অনুষ্ঠানে বিজয়ীদের হাতে পদক তুলে দেওয়া হয়।
এ প্রতিযোগিতায় স্বর্ণপদক ছাড়াও বাংলাদেশ দল অর্জন করেছে ৬টি রৌপ্য, ৪টি ব্রোঞ্জ ও ২টি টেকনিক্যাল পদক।
বাংলাদেশের হয়ে স্বর্ণপদক অর্জন করেছেন রোবট ইন মুভি জুনিয়র গ্রুপে রোবোস্পারকার্স দলের জাইমা যাহিন ওয়ারা, রোবট ইন মুভি সিনিয়র গ্রুপে রোবো ইডিয়টস দলের নাশীতাত যাইনাহ্ রহমান, প্রপা হালদার ও মার্জিয়া আফিফা পৃথিবী, ক্রিয়েটিভ আইডিয়া সিনিয়র গ্রুপে জিরোথ দলের সদস্য মিসবাহ উদ্দিন ইনান।
গত ১৬ জানুয়ারি গ্রিসের রাজধানী এথেন্সে বসে ৩ দিনের আন্তর্জাতিক রোবট অলিম্পিয়াডের ২৫তম আসর।
রোবোটিকসের আন্তর্জাতিক এই উৎসবে বাংলাদেশের ১৬ সদস্যের দল অংশ নেয়। ২৬ দেশের প্রায় ১ হাজার ৪০০ জন প্রতিযোগী এই আন্তর্জাতিক প্রতিযোগিতায় অংশ নেয়।
এথেন্স থেকে বাংলাদেশ দলের দলনেতা ও আন্তর্জাতিক রোবট অলিম্পিয়াডের কেন্দ্রীয় কমিটির সদস্য অধ্যাপক ড. লাফিফা জামাল জানান, 'বাংলাদেশের ছেলে-মেয়েরা ধারাবাহিকভাবে আন্তর্জাতিক অঙ্গনে রোবোটিকসে তাদের প্রতিভার স্বাক্ষর রাখছে। এ শিক্ষার্থীদের উপযোগী একটি আধুনিক রোবোটিকস ল্যাব দেশে স্থাপন সম্ভব হলে আমাদের ছেলে-মেয়েরা রোবোটিকস প্রযুক্তিতে আরও বেশি দক্ষ হবে।'
এথেন্সে ১৬ সদস্যের বাংলাদেশ দলের সঙ্গে উপস্থিত আছেন দলের কান্ট্রি রিপ্রেজেনটেটিভ ও প্রধান রোবোটিকস কোচ মিশাল ইসলাম।

গ্রিসে অনুষ্ঠিত ২৫তম আন্তর্জাতিক রোবট অলিম্পিয়াডে ৩ স্বর্ণসহ মোট ১৫টি পদক অর্জন করেছে বাংলাদেশ দল।